**JEGYZŐKÖNYV**

**Készült:** Telki Község Képviselő-testületének **2017. június 28.-án** a Telki Polgármesteri Hivatal tárgyalójában 18.00-kor megtartott **rendes nyilvános üléséről.**

**Jelen vannak:**

Deltai Károly polgármester, levezető elnök

Szigeti Antal Képviselő

Halász Terézia Képviselő

Fillinger Zsófia Képviselő

dr. Vida Rolland Képviselő

dr. Lack Mónika Jegyző

Vetési Vincéné Pénzügyi csoportvezető

Láris Barnabás Modulart Kft képviselője

Koltai Piroska Óvoda-Iskola Telkiben Alapítvány kuratórium elnök

Callmeyer László Építész

Deltai Károly polgármesterköszönti a testület tagjait és a megjelenteket. Megállapítja, hogy a Képviselő-testület határozatképes 5 fő képviselő van jelen, az ülést megnyitja.

Deltai Károly: Javaslom a 1. napirendi pont előre vételét a meghívottra való tekintettel. Javaslom a meghívóban szereplő 8. napirendi pont levételét: Sportcsarnok létesítéséről szóló megállapodások aláírásáról szóló előterjesztést és javaslom napirendre venni a Közösségi Ház kérdését.

Telki Község Képviselő-testülete (egyhangú szavazattal - 5 fő képviselő volt jelen a szavazáskor) határozathozatal mellőzésével az alábbi napirendet fogadta el.

**Napirend**

1./ Beszámoló az önkormányzat által létrehozott alapítvány(ok) tevékenységéről

**Előterjesztő**: Polgármester, Kuratórium Elnöke

Tájékoztató a két ülés között történt fontosabb eseményekről

**Előadó:** Polgármester

Tájékoztató a lejárt határidejű határozatok végrehajtásáról

**Előadó:** Jegyző

2./ Beszámoló az egészségügyi alapellátás helyzetéről

**Előterjesztő**: Polgármester, Orvosok, Védőnők

3./ Beszámoló a Polgármesteri Hivatal tevékenységéről

**Előterjesztő**: Jegyző

4./Beszámoló a temetőüzemeltetési feladatokról

**Előadó:** Polgármester

5./Telki Óvoda fűtéskorszerűsítésének megvalósítására érkezett ajánlatok elbírálásáról

**Előadó:** Polgármester

6./ Óvoda maximális csoportlétszám túllépése

**Előadó:** Polgármester

7./ Egészségház tervezési kérdéseiről

**Előadó:** Polgármester

8./ Közösségi ház

**Előadó:** Polgármester

9./ Forgalomképes ingatlanok áttekintése

**Előadó:** Polgármester

10./A helyi népszavazás kezdeményezéséhez szükséges választópolgárok számának meghatározásáról szóló helyi rendelet megalkotásáról

**Előadó:** Jegyző

11./ A közterületek filmforgatási célú használatáról szóló rendelet megalkotása

**Előadó:** Polgármester

12./ Anyakönyvi szolgáltatásról szóló helyi rendelet felülvizsgálata

**Előadó:** Jegyző

13./Duna-Vértes Köze Regionális Hulladékgazdálkodási Társuláshoz való csatlakozási és kilépési szándékok jóváhagyása

**Előadó:** Polgármester

14./A Polgármester jutalmáról

**Előadó:** Alpolgármester

Egyéb

**1./ Beszámoló az Óvoda-Iskola Telkiben Alapítvány működéséről**

**Előadó:** Polgármester

*Az előterjesztés a jegyzőkönyv melléklete.*

Deltai Károly polgármester: Üdvözlöm körünkben Koltai Piroskát a kuratórium elnökét. Kérem pár mondatban egészítse ki a beszámolóban leírtakat.

Koltai Piroska szóban tájékoztatja a testületet a beszámolóban foglaltakról.

Szigeti Antal: Nagyon örülök, hogy a kuratórium 3 főre csökkent. Én nagyon jónak és nagyon hatékonynak tartom a kuratórium tevékenységét.

Koltai Piroska: A kuratórium ugyan 3 főből áll, a döntéseket 3-an hozzuk, de nem hárman dolgozunk benne hanem ténylegesen tizenketten.

Deltai Károly polgármester: Én szeretnék csatlakozni képviselő társamhoz és megosztani azt a sok pozitív visszajelzést, ami a szülőktől, iskolától, iskolavezetéstől érkezett. Én köszönöm szépen a munkátokat.

Halász Terézia: Én is szeretném megköszönni. És különösen az iskola előtti térnek a kialakítását.

Deltai Károly polgármester az előterjesztés szerinti határozati javaslatot teszi fel szavazásra.

A Képviselő testület 5 igen szavazattal egyhangúan az alábbi határozatot hozta.

**Telki község Önkormányzat**

**Képviselő-testülete**

**74/2017. (VI.28.) Öh. számú**

**Határozata**

**Beszámoló az Óvoda-Iskola Telkiben Alapítvány működéséről**

A képviselő-testület megtárgyalta és elfogadta az Óvoda-Iskola Telkiben Alapítvány 2016.évi működéséről szóló beszámolóját.

A beszámoló az előterjesztés melléklete.

Felelős: Kuratórium elnöke

Deltai Károly polgármester

Határidő: azonnal

**Tájékoztató a két ülés között történt fontosabb eseményekről**

**Előadó:** Polgármester

Deltai Károly polgármester: Néhány eseményt kiemelnék. Az egyik az MLSZ-szel való többszöri tárgyalás, amelyek eredményeként ma megjelent egy szerződéses konstrukció, ami már az általunk megtervezett szerződésen alapul. Már közel elfogadható. Itt egy nagyon régóta húzódó, sok jogász bevonásával zajló tárgyalás sorozatról van szó, ami részben pénzügyi természetű, de főleg jogi természetű volt. Összesen 127.000.000.- forintos támogatásról van szó. 30%-os önerővel kell rendelkezzünk. A teljes összeg 181.000.000. forint. Ahogy ellenőriztettük a szerződésben szereplő tényeket, előterjesztenénk a megállapodás csomagot.

A másik fontos kérdés, hogy megjelent a Magyar Közlönyben az iskola fejlesztés második ütemének támogatása. Ez kb. 200.000.000.- forintos támogatást jelent.

dr. Vida Roland: Az átrium beépítése kerül 200 millió forintba? A Sportcsarnok 181 millió forintba kerül. És akkor drágább egy meglévő falakkal rendelkező átriumnak a beépítése, mint egy teljes sportcsarnoknak a megépítése?

Deltai Károly polgármester: Ismerjétek meg a terveket és akkor látni fogjátok, hogy miért. Belül most óriási vízelvezetési anomáliák vannak. A tetőről a belső udvarra folyik a víz. Itt a vízelvezetés is meg lesz oldva. Ami eddig probléma volt egy tervezési hiba miatt, azt most megoldják.

Fillinger Zsófia: Azt szeretném kérdezni, hogy ebben az iskola bővítésben a vizesblokkoknak a szaporodása akkor most nem is várható?

Deltai Károly polgármester: Nem várható.

Fillinger Zsófia: A másik, a TAO pályázattal kapcsolatos kérdésem. Az előterjesztés azt tartalmazza, hogy az előzetes egyeztetések során az önkormányzat igényeinek megfelelő HUPRO technológiával valósul meg a sportcsarnok létesítése. Az építészek is erre rábólintottak? Lehetne az építészünk szakvéleményét írásban megkapni?

Deltai Károly polgármester: Amennyiben hajlandó leírni, akkor természetesen.

Fillinger Zsófia: Akkor én szeretném kérni.

Deltai Károly polgármester: Még egy hír, hogy megkezdi a kormány az R11-es gyorsút Zsámbékon kívüli nyugati nyomvonal kiépítését 2 éven belül. Ez számunkra részben jó, hisz a terhet hosszú távon el fogja vezetni. Rövid távon viszont rossz lesz, mert amíg építkezés lesz, addig a forgalom egy része rajtunk keresztül fog menni, hiszen nem lesz más út.

Deltai Károly polgármester a beszámoló elfogadását teszi fel szavazásra.

A Képviselő testület 5 igen szavazattal egyhangúan - határozathozatal nélkül - a beszámolót elfogadja.

**Tájékoztató a lejárt határidejű határozatok végrehajtásáról**

**Előadó:** Jegyző

*Az előterjesztés a jegyzőkönyv melléklete.*

Deltai Károly polgármester a határozati javaslatot szavazásra teszi fel.

A Képviselő testület 5 igen szavazattal - határozathozatal nélkül - a beszámolót elfogadja.

**2./ Beszámoló az egészségügyi alapellátás helyzetéről**

**Előadó:** Polgármester

*Az előterjesztés a jegyzőkönyv melléklete.*

Fillinger Zsófia: Dr. Kiss-Leizer Márta beszámolója ugyanez volt szó szerint tavaly is. A rendelő ajtaja csak belülről legyen nyitható, a bejárati ajtó nehezen zárható nyitható. Én jártam bent az orvosi rendelőben és az ajtó továbbra sem nyitható zárható.

Szigeti Antal: Én azt javaslom, hogy ami kézenfekvő és apróság azt csináljuk meg, a többit pedig már bízzuk az új orvosi rendelőre! A tulajdonossal szemben pedig kicsit határozottabban lépjünk fel!

Deltai Károly polgármester az előterjesztés szerinti határozati javaslatot teszi fel szavazásra.

A képviselő-testület 5 igen szavazattal egyhangúan– 5 képviselő volt jelen a szavazásnál – az alábbi határozatot hozta:

**Telki község Önkormányzat**

**Képviselő-testülete**

**75/2017. (VI.28.) Öh. számú**

**Határozata**

**Beszámoló az egészségügyi alapellátás helyzetéről**

Telki község Képviselő-testülete megtárgyalta és jóváhagyta az egészségügyi alapellátás helyzetéről szóló beszámolókat.

Határidő: azonnal

Felelős: Polgármester

**3./ Beszámoló a Polgármesteri Hivatal tevékenységéről**

**Előadó:** Polgármester

*Az előterjesztés a jegyzőkönyv melléklete.*

Fillinger Zsófia: A múlt testületi ülésen elfogadott zárszámadási rendelet mellékletében szereplő táblázatok és a jelenlegi tájékoztatóban szereplő táblázatok végösszege nem azonos.

Vetési Vincéné: A zárszámadási rendelet a függő bevételeket és kiadásokat is tartalmazza. Például helyi adó túlfizetés vagy a decemberben hóközben kifizetett bérjellegű kiadások. Ha szükséges részletes táblázatban kimutatjuk.

Fillinger Zsófia: Nem szükséges. Köszönöm.

Deltai Károly polgármester az előterjesztés szerinti határozati javaslatot teszi fel szavazásra.

A képviselő-testület 5 igen szavazattal egyhangúan– 5 képviselő volt jelen a szavazásnál – az alábbi határozatot hozta:

**Telki község Önkormányzat**

**Képviselő-testülete**

**76/2017. (VI.28.) Öh. sz.  
határozata**

**A Polgármesteri Hivatal tevékenységéről**

Telki község Képviselő-testülete elfogadja Telki Község Polgármesteri Hivatalának 2016-ik évi tevékenységéről szóló beszámolót.

Felelős: Polgármester, jegyző

Határidő: Folyamatos

**4./ Beszámoló a temető és a ravatalozó 2016.évi üzemeltetéséről**

**Előadó:** Polgármester

*Az előterjesztés a jegyzőkönyv melléklete.*

Szigeti Antal: A temető zaj csillapítása örökös szívfájdalmam. Elsődlegesen valami sűrű növényzetre gondolok. Másodlagosan az urnafal bővítésére.

Deltai Károly polgármester: Beszélj a kertésszel, mert ő már nagyon sokszor elmondta, hogy elülteti a növényeket, de a nagy ott élő növények elszívnak minden tápananyagot és ezek a kis bukszusok elpusztulnak.

Szigeti Antal: A polgármester úrnak még nem kell temetésre járnia. Azért nem hallja meg esetleg ezt a jajongásomat. Ez 10 esztendős ügy. Az lehetetlen, hogy 2017-ben ne tudjunk semmit tenni ezért.

Deltai Károly: További zöld növényeket fogunk tudni oda ültetni az ősszel. Térjünk erre vissza.

Szigeti Antal: Próbáljunk meg tenni valamit. Ne adjuk föl!

Deltai Károly: Az, hogy engem azért nem érdekel ez a kérdés, mert nekem nincs itt halottam nem igaz.

Voltam temetésen máshol is. Olyan helyen, ahol még villamos is járt!

Szigeti Antal: Nem arról van szó polgármester úr, hogy nem érdekel téged, hanem talán azért nem érted a jajongásom, mert te azért még nem voltál ott.

Deltai Károly: Sok mindent lehet ültetni, de azon a hang át fog jönni. Én is azt mondom, hogy az urnafalat folytassuk.

Fillinger Zsófia: Zajvédő falakból, építési technológiákból, könnyűszerkezetből elképesztő dolgok vannak a piacon. Érdemes lenne utána járni. Meg kéne nézni, hogy van e valami áttetsző, vagy valami, ami ténylegesen hangszigetel

Deltai Károly polgármester az előterjesztés szerinti határozati javaslatot teszi fel szavazásra.

A képviselő-testület 5 igen szavazattal egyhangúan– 5 képviselő volt jelen a szavazásnál – az alábbi határozatot hozta:

**Telki község Önkormányzat**

**Képviselő-testülete**

**77/2017. (VI.28.) Öh. számú**

**Határozata**

**Beszámoló a temető és a ravatalozó 2016.évi üzemeltetéséről**

A Képviselő-testület úgy határoz, hogy elfogadja a Temető és ravatalozó 2016. évi üzemeltetésétől a Gyertyaláng Kft. által készített 1. számú melléklet szerinti beszámolót.

Felelős: Polgármester

Határidő: azonnal

**5./ Telki Óvoda fűtéskorszerűsítésének megvalósítására érkezett ajánlatok elbírálásáról**

**Előadó:** Polgármester

*Az előterjesztés a jegyzőkönyv melléklete.*

Deltai Károly polgármester a Pénzügyi Bizottságon megtárgyalt és elfogadott határozati javaslatot teszi fel szavazásra.

A képviselő-testület 5 igen szavazattal egyhangúan– 5 képviselő volt jelen a szavazásnál – az alábbi határozatot hozta:

**Telki Község Önkormányzat**

**Képviselő-testülete**

**78/2017.(VI. 28.) Öh. számú**

**Határozata**

**Telki Óvoda fűtéskorszerűsítésének megvalósítására**

**érkezett ajánlatok elbírálásáról**

Telki község Képviselő-testülete úgy határozott, hogy a Telki Óvoda fűtéskorszerűsítésének munkálatainak elvégzésére kiírt ajánlatkérést követően a legkedvezőbb ajánlatot benyújtó Arcadia K Kft.-t ( 3998 Nyíri, Ady E.u.9.) jelöli ki győztesnek.

Felhatalmazza a polgármestert a kivitelezési szerződés aláírására.

Felelős: Polgármester

Határidő: azonnal

**6./ A Telki Óvoda maximális csoportlétszám túllépéséről**

**Előadó:** Polgármester

*Az előterjesztés a jegyzőkönyv melléklete.*

dr. Vida Rolland: A mostani számokból azt lehet látni, hogy gyakorlatilag a törvény által meghatározott átlag létszámhoz képest maximális létszámon vagyunk most. Erre fog becsatlakozni még kb. 30 gyerek. 16 decemberig és utána még 13. Mikor fogjuk azt csinálni, hogy pályáztunk már ötször és mindig vesztettünk és megcsináljuk önerőből azt a plusz 1 termet?

A másik probléma az óvónők kérdése. Van itt olyan csoport, amiben 26 gyerek kezd majd szeptembertől és még 2-3 gyermek fog becsatlakozni és 1 darab óvónőjük van most.

Deltai Károly polgármester: 2 napja járt itt az óvoda vezetője. Két jelentkezője is van. Az egyik fiatal és őt fel is vette tudtommal. Ő már kezd is.

dr. Vida Rolland: Ez jó. Ennek örülök.

Deltai Károly polgármester: A másikat nem javasoltam felvenni, hiszen nyugdíj előtt áll 2 évvel és ráadásul 40 éves millennium előtt. Még meg sem melegszik és már el is megy, ráadásul rettenetesen sok pénzt kellene érte fizetni, tehát én nem javasolnám. Inkább azt kértem, hogy keressen ugyanilyen fiatalt. Sokkal nagyobb előrelépés lenne.

dr. Lack Mónika jegyző: Én vitatkoznék azzal, amit Rolland mond, mert az óvodáról tudni kell, hogy ez a létszám nagyon sok esetben azért van, mert SNI-s gyermekek vannak. Szerintem az intézményben legalább 10 olyan gyerek van, aki kettőnek vagy háromnak számít. Ezt nem tudjuk elkerülni, hiszen felvállaltuk az alapító okiratban az ellátásukat, de ez a szám azért jön ki, mert sok gyerek esetében dupla vagy tripla létszámmal számol.

dr. Vida Rolland: A lányom a Tengelicébe járt. Egy SNI-s gyermek sem járt a csoportban és 29-en voltak. Ez tarthatatlan. A törvény által meghatározott egészséges átlag csoportlétszám az 20 fő, a minimális 13 a maximális 25. Nyilván nehéz ezen változtatni, de ne mondjuk azt, hogy jó állapotban van ez az óvoda, merthogy nagyon nem. A törvény azért határozza meg az egészséges létszámot, mert 2 óvónő teljesen másképp tud foglalkozni - akiből egyébként 1 van délelőtt és 1 van délután - a 18 vagy a 28 vagy a 22 gyerekkel. Gyakorlatilag itt most nem tud megvalósulni az iskolai felkészítés a nagycsoportosoknál.

Deltai Károly polgármester az előterjesztés szerinti határozati javaslatot teszi fel szavazásra.

A képviselő-testület 4 igen szavazattal, 1 tartózkodással– 5 képviselő volt jelen a szavazásnál – az alábbi határozatot hozta:

**Telki község Önkormányzat**

**Képviselő-testülete**

**79/2017. (VI.28.) Öh. számú  
határozata**

**A Telki Óvoda**

**2017/2018. tanévének előkészítéséről.**

**A Telki Óvoda maximális csoport létszámának túllépéséről**

1. Az óvodai felvétel, átvétel jelentkezés alapján történik. Az óvodába a gyermek harmadik életévének betöltése után vehető fel.

A szülő gyermeke óvodai felvételét, átvételét bármikor kérheti a gyermekek felvétele folyamatos.

A felvételről, átvételről az óvoda vezetője dönt.

Mivel a jelentkezők száma meghaladja a felvehető gyermekek számát, az óvodavezető bizottságot szervez, amely javaslatot tesz a felvételre.

Az óvodába felvett gyermekek csoportba való beosztásáról a szülök és az óvodapedagógusok véleményének kikérése mellett az óvodavezető dönt.

**2.** A köznevelésről szóló 2011.l CXC. tv. (továbbiakban: Nkt.) 25. § (7) bekezdése a fenntartó hatáskörébe adta a maximális csoportlétszámot meghaladó létszám megállapításának lehetőségét.

A Nkt..4. számú melléklet, értelmében a fenntartó az óvodai csoportra megállapított maximális létszám átlépését legfeljebb húsz százalékkal (maximum 20%-kal) engedélyezheti.

A maximális létszám további tíz százalékkal túlléphető, ha az oktatásszervezési okok miatt indokolt, továbbá az intézkedéssel az óvodaszék, óvodai, szülői szervezet egyetért.

2. Telki község Képviselő-testülete 2017/2018. nevelési évre a Telki Óvoda csoport létszámait a következők szerint jóváhagyta

|  |  |  |
| --- | --- | --- |
| Csoport megnevezése | maximális létszám tv. szerint. | 20 %-al emelt max.csoport  létszám |
| Maci | 25 | 29 |
| Méhecske | 25 | 29 |
| Napocska | 25 | 27 |
| Pitypang | 25 | 29 |
| Szamóca | 25 | 29 |
| Margaréta | 25 | 30 |
| Tengelice | 25 | 30 |
| **Összesen** | **175** | **203** |

A maximális csoport létszám engedélyezése nem indokolja a foglalkoztatotti létszám emelését.

A működési feltételekhez szükséges forrásokat a 2017. évi intézményi költségvetés biztosítja.

Felelős: Polgármester

Óvodavezető

Határidő: 2017. szeptember 1.

**7./ Egészségház tervezési kérdéseiről**

**Előadó:** Polgármester

*Az előterjesztés a jegyzőkönyv melléklete.*

Deltai Károly polgármester: Üdvözlöm körünkben ismét Láris Barnabás tervező urat! Szeretném, ha a tervezés jelenlegi állapotát bemutatná! Meg kérlek, hogy mutasd be a javaslatokat!

*Láris Barnabás az elkészült tervet szóban ismertette. Majd összefoglalta az elhangzottakat.*

Láris Barnabás: Vakolat és kőburkolat használata, ebben egyetértés van.

A födém tekintetében úgy terveznénk meg, hogy az a kis többlet vasalat benne legyen, hogyha amennyiben beépülne a padlástér, akkor ne kelljen plusz megerősítést csinálni ahhoz, hogy azt használni lehessen.

A födémre egy olyan nyílás készül, hogy a hátsó területről bejáratot tudjon biztosítani fölfele.

A térdfalra mondanám, hogy 125 cm-ről indul. Így minimum 3 szakrendelő el fog férni.

A kontyolás tekintetében kérik, hogy gondoljuk át, hogy lehetne úgy megvalósítani, hogy fejleszthető területet ne vesszünk vele.

Deltai Károly polgármester az elhangzott módosításokkal a határozati javaslatot szavazásra teszi fel.

A képviselő-testület 5 igen szavazattal egyhangúan– 5 képviselő volt jelen a szavazásnál – az alábbi határozatot hozta:

**Telki község Önkormányzat**

**Képviselő-testülete**

**80/2017.(VI.28.)Öh. számú**

**Határozata**

**Egészségház tervezési kérdéseiről**

A képviselő-testület úgy határoz, hogy a Telki 1301 hrsz-ú ingatlanon megvalósuló Egészségháznak a Modulart Kft. által elkészített homlokzati terveit a bemutatott tervek szerint elfogadja.

Felelős: Polgármester

Határidő: 2017. június 30.

Deltai Károly polgármester: Napirenden kívül még 3 dolgot meg kell beszéljünk. Tervek, határidők. Mikor tudjuk ezt a tervet prezentálni?

Láris Barnabás: Egy hetet kérek szépen. Július 10-i héten. Akkor még júliusba beleférne, hogy az építési engedélyezési dokumentumokat benyújtsuk. Szeptember vége fele át tudjuk adni a kiviteli terveket. Természetesen még a kiviteli terv előtt fogok a költségvetéssel jönni.

Szigeti Antal: Lát arra lehetőséget, hogy még az idén meglegyen az alapozás?

Láris Barnabás: Igen, de a nagyobb része a közbeszerzésen múlik.

*Deltai Károly polgármester 2 perc szünetet rendel el.*

**8./ A Közösségi ház megvalósításának lehetőségéről**

**Előadó:** Polgármester

*Az előterjesztés a jegyzőkönyv melléklete.*

Deltai Károly polgármester: Üdvözlöm körünkben Callmeyer László építész urat! A plusz egy napirend a művelődési kulturális épületkomplexum kérdése, amelyre egy koncepció változatot kaptunk. Szeretném, ha ezt bemutatnád és beszélnél róla néhány szót!

Szigeti Antal: Nekem egy kérdésem lenne előtte. Mi annak idején összeállítottunk egy koncepciót, amit úgy hívtunk tervcél. Akkor még a Jung ház volt. Nyilván az már okafogyott, mert már nem Jung ház van, hanem Jung és Fáth ház. Láttam olyan elemeket, ami abban a tervcélban nincsen benne. A kérdésem, hogy az építész úr amikor megkapta, hogy valamilyen koncepciót csináljon, akkor ő mit kapott meg milyen tervcél szerint készítette el a vázlatokat?

Deltai Károly polgármester: Az összeset megkapta. Az eredeti és a bővített tervcélt is.

Szigeti Antal: Ő mi szerint dolgozott? Az eredeti tervcélt a testület megszavazta. A bővített tervcélt megszavazta ez a testület? Mert abban olyan elemek vannak, amik nemcsak a Fáth ház miatt, hanem funkciójában is eltérő elemeket tartalmaz. Ezt megszavazta-e a testület?

Deltai Károly polgármester: Nem.

Szigeti Antal: Köszönöm. Akkor nem tudom, hogy az építészt hogyan bízhattuk meg ezzel.

Deltai Károly polgármester: Nem voltál itt és nem volt azóta testületi ülés, viszont sürgetted a dolgot, ezért lett sürgősséggel kiadva a koncepció tervezésére a megbízás. Hiszen ez volt az elvárása a testületnek, hogy minél sürgősebben küldjük ki ezt az anyagot. De ez még nem egy tervezői megbízás, hanem egy koncepció. Éppen ezért ülünk itt, hogy legyen egy kiforrott koncepció és utána tudjunk egy tervezői megbízást adni a tervező úrnak.

Szigeti Antal: Attól mert a Fáth ház belépett, a funkciókat nem feltétlen kell bővítsük. De most mégis bővítettük. Abban született-e döntés?

Deltai Károly polgármester: Nemrég volt a testületi ülésünk ahhoz képest ez a legközelebbi. A kettő között dolgoztunk Móczár Gábor úrral, összeültünk hétvégén vasárnap az egyházközséggel. Minden információt igyekeztünk beszerezni és annak alapján lett kiadva ez a koncepció felkérés, azért, hogy legyen miről beszélni egyáltalán. Itt most azért vagyunk, hogy kritizáljunk és kiforrjon az az elképzelés, ami alapján ki lehet adni egy tervezői megbízást.

*Callmeyer László az elkészült tervet szóban ismertette.*

*Deltai Károly polgármester összefoglalja az elhangzottakat:*

Deltai Károly polgármester: A nagyteremmel akkor mindenki egyetért. Elégedettek vagyunk azzal, hogy bővül a veranda. Itt lenne a könyvtár, ezt is elfogadtuk. A kazánház marad. A gondnoki szoba megszűnik és itt, valahol a könyvtárban vagy mellette találunk neki helyet. A teakonyha megmarad, de jó lenne, ha egy picit nagyobb tudna lenni. Ezek a vizes blokkok racionalizálva lesznek, hiszen eltűnik a szálláslehetőség és a hozzárendelt vizesblokk is eltűnik. Ennek folyományaként az 1. számú terem nagyobb lesz és ez lesz a multifunkciós klubhelyiség, ahol a szekrényeikbe el tudják tenni a dolgaikat a gyakori használók. Egy légtérben kap helyet a helytörténeti múzeum és a Kodolányi gyűjtemény.

Callmeyer László: A most elhangzottak alapján készítek egy tisztázatot. Azt még egyszer nézzétek meg

Deltai Károly polgármester: Arra szeretnék felhatalmazást kérni, hogy az engedélyes tervhez való tervezői megbízást kiadhassam az építész úrnak.

Deltai Károly polgármester a határozati javaslatot szavazásra teszi fel

A képviselő-testület 5 igen szavazattal egyhangúan– 5 képviselő volt jelen a szavazásnál – az alábbi határozatot hozta:

**Telki község Önkormányzat**

**Képviselő-testülete**

**81/2017. (VI.28.) Öh. számú**

**A Közösségi ház megvalósításának lehetőségéről a tervezési megbízás kiadásáról**

Telki község úgy határozott, hogy a Közösségi ház terveinek elkészítésére szerződést köt a A.A. Design Bt-vel.

A tervezési költségek:

* engedélyes terv elkészítése
* kiviteli terv elkészítése

A testület felhatalmazza a polgármester a szerződés aláírására.

Határidő: azonnal

Felelős: Polgármester

A képviselő-testület 5 igen szavazattal egyhangúan– 5 képviselő volt jelen a szavazásnál – az alábbi határozatot hozta:

**Telki község Önkormányzat**

**Képviselő-testülete**

**82/2017.(VI.28.) Öh. számú**

**Határozata**

**Közösségi ház tervezési kérdéseiről**

A képviselő-testület úgy határoz, hogy a Telki 83 és 85 hrsz-ú ingatlanon megvalósuló Közösségi ház terveinek elkészítésére az A.A. Design Bt. ( 1112 Budapest, Diófa u. 1. ) által elkészített alaprajzi terveit a bemutatott D jelű tervvázlatok alapján elfogadja.

Felelős: Polgármester

Határidő: azonnal

**9./ Az önkormányzat tulajdonában lévő forgalomképes ingatlanok értékesítésre történő kijelöléséről**

**Előadó:** Polgármester

*Az előterjesztés a jegyzőkönyv melléklete.*

Deltai Károly polgármester a Pénzügyi Bizottságon megtárgyalt és elfogadott határozati javaslatot teszi fel szavazásra.

A képviselő-testület 5 igen szavazattal egyhangúan– 5 képviselő volt jelen a szavazásnál – az alábbi határozatot hozta:

**Telki község Önkormányzat**

**Képviselő-testülete**

**83/2017. (VI.28.) Öh. számú**

**Az önkormányzat tulajdonában lévő forgalomképes ingatlanok**

**értékesítésre történő kijelölésének felülvizsgálatáról**

Telki község Képviselő-testület a vagyonával történő gazdálkodás szabályait a 24/2011. (11.01.) Ör. számú rendeletében foglalta össze.

A rendelet függeléke tartalmazza az önkormányzati vagyon tárgyait, közöttük a forgalomképes vagyoni kört.

Telki község Képviselő-testület felülvizsgálta az önkormányzat tulajdonában levő forgalomképes, részben – vagy teljesen közművesített ingatlanok helyzetét és döntött arról, hogy a Völgyrét területén lévő önkormányzati tulajdonú ingatlanok, illetve a Globall Football Centrum és Sporthotel -el szemben lévő területen található önkormányzati tulajdonú ingatlanok közül egyet-egyet értékeltessen fel hivatalos értékbecslővel.

**Felelős:** Polgármester

Jegyző

**Határidő:** szeptember 15.

**10./ A helyi népszavazás kezdeményezéséhez szükséges választópolgárok számának meghatározásáról szóló helyi rendelet megalkotásáról**

**Előadó:** Jegyző

*Az előterjesztés a jegyzőkönyv melléklete.*

Deltai Károly polgármester az előterjesztés szerinti rendeleti javaslatot szavazásra teszi fel.

**Telki Község Képviselő-testülete ( 5 igen szavazattal, egyhangúlag - 5 fő képviselő volt jelen a szavazáskor) megalkotta a 12/2017.( VII.03.) Ör. számú rendeletét.**

*A rendelet a jegyzőkönyv melléklete.*

**11./ A közterületek filmforgatási célú használatáról szóló rendelet megalkotása**

*Az előterjesztés a jegyzőkönyv melléklete.*

Deltai Károly polgármester: Azt tudni kell, hogy a korábbi díjtételekhez képest nevetségesen alacsony díjtételekkel próbálkoznak be és legutóbb volt is egy konfliktus ebből kifolyólag. Nevetséges ár fekvésen akarják a törvényre hivatkozva megszerezni a közterületet és feldúlni vasárnap, forgatás céljából. Az én javaslatom az, hogy a lehető legnagyobb területet nyilvánítsuk turisztikai szempontból kiemelt övezetnek, akár egész Telkit. Az itt élő emberek életét zavarjuk meg.

Deltai Károly polgármester a megtárgyalt kiegészítéssel teszi fel a rendeleti javaslatot szavazásra.

**Telki Község Képviselő-testülete ( 5 igen szavazattal, egyhangúlag - 5 fő képviselő volt jelen a szavazáskor) megalkotta a 13/2017.( VII.03.) Ör. számú rendeletét.**

*A rendelet a jegyzőkönyv melléklete.*

**12./ A hivatali helyiségen kívüli, valamint a hivatali munkaidőn kívül történő házasságkötés engedélyezésének szabályairól és a többletszolgáltatás díjáról szóló rendelet megalkotásáról**

**Előadó:** Jegyző

*Az előterjesztés a jegyzőkönyv melléklete.*

Dr. Lack Mónika: A Kormányhivatal folytatott egy általános szakmai felülvizsgálatot minden településen és általában hasonló észrevételeket tettek, mint nálunk is. Korábbi rendelethez képest annyi módosítás lenne, hogy nem korlátozhatjuk az időszakot, amelyekben lehet vállalni anyakönyvi eseményt. Ezt követően ki kell majd hangsúlyoznunk, hogy az anyakönyvvezetés és a házasulandó felek közötti közös megegyezés eredménye lehet az időpont.

A másik, hogy az Áfa fizetési kötelezettséget el kellett törölnünk, viszont mi az Áfa összegével megnöveltük a díjakat és az anyakönyvvezető részére járó tiszteletdíj mértékét pedig megemeltem arányosan az Áfá-val növelt összeggel.

Deltai Károly polgármester az előterjesztés szerinti rendeleti javaslatot teszi fel szavazásra.

**Telki Község Képviselő-testülete ( 5 igen szavazattal, egyhangúlag - 5 fő képviselő volt jelen a szavazáskor) megalkotta a 14/2017.( VII.03.) Ör. számú rendeletét.**

*A rendelet a jegyzőkönyv melléklete.*

**13./ A Duna Vértes Köze Regionális Hulladékgazdálkodási Társuláshoz való csatlakozási és kilépési szándékok jóváhagyása**

*Az előterjesztés a jegyzőkönyv melléklete.*

Deltai Károly polgármester a határozati javaslatot teszi fel szavazásra.

A képviselő-testület 5 igen szavazattal egyhangúan– 5 képviselő volt jelen a szavazásnál – az alábbi rendelet hozta:

**Telki község Önkormányzat**

**Képviselő-testülete**

**84/2017. (VI.28.) Öh. számú**

**Határozata**

**Kisoroszi község Duna-Vértes Köze Regionális Hulladékgazdálkodási**

**Társuláshoz történő csatlakozásának jóváhagyása**

Telki község Önkormányzat Képviselő–testülete a 2011. évi CLXXXIX. törvény (Mötv) 47. §. (2) bekezdés, 89. §. (1)-(2) bekezdése, továbbá Duna-Vértes Köze Regionális Hulladékgazdálkodási Társulás Társulási Megállapodásának vonatkozó rendelkezései alapján – minősített többséggel hozott határozatával – hozzájárul ahhoz, hogy **Kisoroszi Község Önkormányzata** az előírt hat hónapos időköz leteltével és a KEHOP Irányító Hatóság előzetes írásbeli hozzájárulása birtokában tagként csatlakozzon a Duna-Vértes Köze Regionális Hulladékgazdálkodási Társuláshoz.

Felelős: polgármester

Határidő: azonnal

A képviselő-testület 5 igen szavazattal egyhangúan– 5 képviselő volt jelen a szavazásnál – az alábbi rendelet hozta:

**Telki község Önkormányzat**

**Képviselő-testülete**

**85/2017. (VI.28.) Öh. számú**

**Határozata**

**Kisoroszi község Duna-Vértes Köze Regionális Hulladékgazdálkodási**

**Társulásból történő kiválásának jóváhagyása**

Telki község Önkormányzat Képviselő–testülete a 2011. évi CLXXXIX. törvény (Mötv) 47. §. (2) bekezdés, 89. §. (1)-(2) bekezdése, továbbá Duna-Vértes Köze Regionális Hulladékgazdálkodási Társulás Társulási Megállapodásának vonatkozó rendelkezései alapján – minősített többséggel hozott határozatával – hozzájárul ahhoz, hogy **Szigetszentmiklós Város Önkormányzata** a **Társulási Megállapodás** vonatkozó részében, valamint a **Társulás** **19/2017. (V. 30.) sz. Határozatában** ***(A változat)*** előírtak teljesülése és a KEHOP Irányító Hatóság előzetes írásbeli hozzájárulása birtokában a Duna-Vértes Köze Regionális Hulladékgazdálkodási Társulásból kilépjen.

Felelős: polgármester

Határidő: azonnal

A képviselő-testület 5 igen szavazattal egyhangúan– 5 képviselő volt jelen a szavazásnál – az alábbi rendelet hozta:

**Telki község Önkormányzat**

**Képviselő-testülete**

**86/2017. (VI.28.) Öh. számú**

**Határozata**

**Szigethalom Város község Duna-Vértes Köze Regionális Hulladékgazdálkodási**

**Társulásból történő kiválásának jóváhagyása**

Telki község Önkormányzat Képviselő–testülete a 2011. évi CLXXXIX. törvény (Mötv) 47. §. (2) bekezdés, 89. §. (1)-(2) bekezdése, továbbá Duna-Vértes Köze Regionális Hulladékgazdálkodási Társulás Társulási Megállapodásának vonatkozó rendelkezései alapján – minősített többséggel hozott határozatával – hozzájárul ahhoz, hogy **Szigethalom Város Önkormányzata** a **Társulási Megállapodás** vonatkozó részében, valamint a **Társulás** **19/2017. (V. 30.) sz. Határozatában** ***(A változat)*** előírtak teljesülése és a KEHOP Irányító Hatóság előzetes írásbeli hozzájárulása birtokában a Duna-Vértes Köze Regionális Hulladékgazdálkodási Társulásból kilépjen.

Felelős: polgármester

Határidő: azonnal

A képviselő-testület 5 igen szavazattal egyhangúan– 5 képviselő volt jelen a szavazásnál – az alábbi rendelet hozta:

**Telki község Önkormányzat**

**Képviselő-testülete**

**87/2017. (VI.28.) Öh. számú**

**Határozata**

**Halásztelek Város Duna-Vértes Köze Regionális Hulladékgazdálkodási**

**Társulásból történő kiválásának jóváhagyása**

Telki község Önkormányzat Képviselő–testülete a 2011. évi CLXXXIX. törvény (Mötv) 47. §. (2) bekezdés, 89. §. (1)-(2) bekezdése, továbbá Duna-Vértes Köze Regionális Hulladékgazdálkodási Társulás Társulási Megállapodásának vonatkozó rendelkezései alapján – minősített többséggel hozott határozatával – hozzájárul ahhoz, hogy **Halásztelek Város Önkormányzata** a **Társulási Megállapodás** vonatkozó részében, valamint a **Társulás** **19/2017. (V. 30.) sz. Határozatában** ***(A változat)*** előírtak teljesülése és a KEHOP Irányító Hatóság előzetes írásbeli hozzájárulása birtokában a Duna-Vértes Köze Regionális Hulladékgazdálkodási Társulásból kilépjen.

Felelős: polgármester

Határidő: azonnal

**14./ A polgármester jutalmáról**

**Előadó:** Alpolgármester

*Az előterjesztés a jegyzőkönyv melléklete.*

Deltai Károly polgármester: Az utolsó napirendnél érintettség miatt átadnám a szót korelnök úrnak.

*Deltai Károly polgármester elhagyja a helyiséget a képviselő-testület létszáma 4 főre változik.*

Halász Terézia: Én részemről javaslom, hogy a polgármester bruttó 1 havi illetményének megfelelő jutalomban részesüljön.

dr. Lack Mónika jegyző: Akkor legyen feltéve szavazásra!

Szigeti Antal korelnök a Pénzügyi Bizottságon megtárgyalt és elfogadott határozati javaslatot teszi fel szavazásra.

A képviselő-testület 2 igen szavazattal, 1 nem szavazattal 1 tartózkodással– 4 képviselő volt jelen a szavazásnál – nem fogadta el a határozati javaslatot.

Szigeti Antal korelnök Halász Terézia határozati javaslatát, teszi fel szavazásra.

A képviselő-testület 3 igen szavazattal, 1 tartózkodással– 4 képviselő volt jelen a szavazásnál – az alábbi határozatot hozta:

**Telki község Önkormányzat**

**képviselő-testület**

**88/2017. (VI. 28.) Öh számú**

**Határozata**

**A polgármester jutalmáról**

A képviselő-testület úgy határoz, hogy Deltai Károly polgármestert bruttó egy havi illetményének megfelelő összegű jutalomban részesítse.

Határidő: 2017. június 30.

Felelős: Jegyző, Pénzügyi Csoport

**Egyéb**

Deltai Károly visszaérkezett az ülés helyszínére és visszaveszi az ülés vezetését, a testület létszáma 5 főre változik.

*Deltai Károly átadja a szót Halász Teréziának.*

Halász Terézia: Egy kérésem lenne a képviselő testület, a polgármester, valamint a jegyzőasszony felé. Pénteken délután fejeződik be a Karitász tábor és lesz egy ünnepélyes táborzárás, ahol a gyerekek egy színdarabot adnak elő. Szeretettel meghívunk mindenkit erre az eseményre pénteken fél 4-kor!

Több hozzászólás nem volt. Deltai Károly polgármester megköszöni a képviselőknek a részvételt és az ülést bezárja.

dr. Lack Mónika Deltai Károly

jegyző polgármester